b'\n_START_ARTICLE_\nEvoluci\xc3\xb3 del llenguatge\n_START_PARAGRAPH_\nL\'evoluci\xc3\xb3 del llenguatge \xc3\xa9s el camp t\xc3\xa8cnic de la bioling\xc3\xbc\xc3\xadstica que tracta de com va sorgir i evolucionar el llenguatge en la l\xc3\xadnia evolutiva de l\'\xc3\xa9sser hum\xc3\xa0. La primera persona que va plantejar-ne una teoria fou Lord Monboddo, que el 1773 public\xc3\xa0 The Origin and Progress of Man and Language (L\'origen i progr\xc3\xa9s de l\'home i el llenguatge), obra de gran erudici\xc3\xb3 en qu\xc3\xa8 explicava el sorgiment del llenguatge hum\xc3\xa0 a partir dels avantatges evolutius que confer\xc3\xad: hi conclo\xc3\xafa que el llenguatge es desenvolup\xc3\xa0 com un m\xc3\xa8tode de superviv\xc3\xa8ncia avantatj\xc3\xb3s quan una comunicaci\xc3\xb3 clara podia ser determinant per a evitar perills, explicant-hi a m\xc3\xa9s les principals caracter\xc3\xadstiques dels idiomes primitius. En aquesta obra, Monboddo utilitza arguments antropol\xc3\xb2gics i ling\xc3\xbc\xc3\xadstics que deixen entreveure clarament la seva comprensi\xc3\xb3 i acceptaci\xc3\xb3 de mecanismes an\xc3\xa0legs a la selecci\xc3\xb3 natural de Wallace/Darwin, en qui podria haver influenciat. Les teories de Monboddo no foren massa seguides llavors, a causa, sobretot, de les nombroses excentricitats del lord, que mai no va ser considerat seri\xc3\xb3s._NEWLINE_L\'assumpte va caure en un relatiu oblit fins a la publicaci\xc3\xb3 de L\'origen de les esp\xc3\xa8cies; pocs anys despr\xc3\xa9s que es public\xc3\xa0s, el tema es convert\xc3\xad en quelcom de pol\xc3\xa8mic. El 1866, la Societat Ling\xc3\xbc\xc3\xadstica de Par\xc3\xads decid\xc3\xad prohibir el tema al\xc2\xb7ludint-hi que totes les teories al respecte eren tan contradict\xc3\xb2ries entre si que mai no se\'n podria arribar a un acord. Aix\xc3\xad doncs, el problema de l\'evoluci\xc3\xb3 del llenguatge queda susp\xc3\xa8s per gaireb\xc3\xa9 un segle, i fou despr\xc3\xa9s revifat amb l\'esperan\xc3\xa7a que els avan\xc3\xa7os en gen\xc3\xa8tica, psicologia evolutiva, ling\xc3\xbc\xc3\xadstica i antropologia fossin capa\xc3\xa7os de donar-hi una resposta._NEWLINE_Ha estat anomenat "el problema m\xc3\xa9s dif\xc3\xadcil en ci\xc3\xa8ncia", pels problemes en intentar abordar l\'objecte d\'estudi (el llenguatge, del qual no existeix una definici\xc3\xb3 universalment acceptada) i perqu\xc3\xa8, simplement, no existeixen f\xc3\xb2ssils de formes primitives de llenguatge.'